CELEX: 32020R0516
Language: hu
Date: 2020-04-03 00:00:00
Title: A Bizottság (EU) 2020/516 végrehajtási rendelete (2020. április 3.) egyes áruk Kombinált Nómenklatúra szerinti besorolásáról

14.4.2020   
               
               
                  HU
               
               
                  Az Európai Unió Hivatalos Lapja
               
               
                  L 114/1
               
            
         A BIZOTTSÁG (EU) 2020/516 VÉGREHAJTÁSI RENDELETE
         (2020. április 3.)
         egyes áruk Kombinált Nómenklatúra szerinti besorolásáról
         AZ EURÓPAI BIZOTTSÁG,
         tekintettel az Európai Unió működéséről szóló szerződésre,
         tekintettel az Uniós Vámkódex létrehozásáról szóló, 2013. október 9-i 952/2013/EU európai parlamenti és tanácsi rendeletre (1) és különösen annak 57. cikke (4) bekezdésére és 58. cikke (2) bekezdésére,
         mivel:
         
                     (1)
                  
                  
                     A 2658/87/EGK tanácsi rendelet (2) mellékletét képező Kombinált Nómenklatúra egységes alkalmazása érdekében intézkedéseket szükséges elfogadni az e rendelet mellékletében meghatározott áruk besorolásáról.
                  
               
                     (2)
                  
                  
                     A 2658/87/EGK rendelet meghatározza a Kombinált Nómenklatúra értelmezésére vonatkozó általános szabályokat. Ezeket a szabályokat kell alkalmazni bármely más olyan nómenklatúrára vonatkozóan is, amely részben vagy egészben a Kombinált Nómenklatúrán alapul, vagy azt bármilyen további albontással egészíti ki, és amelyet az árukereskedelemhez kapcsolódó tarifális és más intézkedések alkalmazása céljából az Unió valamely más rendelkezése hoz létre.
                  
               
                     (3)
                  
                  
                     Az említett általános szabályok értelmében a mellékletben szereplő táblázat (1) oszlopában leírt árukat a táblázat (2) oszlopában feltüntetett KN-kód alá kell besorolni a (3) oszlopban kifejtett indokok alapján.
                  
               
                     (4)
                  
                  
                     Indokolt úgy rendelkezni, hogy az e rendelet hatálya alá tartozó áruk tekintetében kibocsátott, de az e rendelet rendelkezéseivel összhangban nem álló kötelező érvényű tarifális felvilágosítást a jogosult – a 952/2013/EU rendelet 34. cikke (9) bekezdésével összhangban – meghatározott ideig továbbra is felhasználhatja. Ezt az időszakot három hónapban kell meghatározni.
                  
               
                     (5)
                  
                  
                     Az e rendeletben előírt intézkedések összhangban vannak a Vámkódexbizottság véleményével,
                  
               ELFOGADTA EZT A RENDELETET:
         
            1. cikk
            A melléklet táblázatának (1) oszlopában leírt árukat a Kombinált Nómenklatúrában a táblázat (2) oszlopában megjelölt KN-kód alá kell besorolni.
         
         
            2. cikk
            Az e rendelet rendelkezéseivel összhangban nem álló kötelező érvényű tarifális felvilágosítás – a 952/2013/EU rendelet 34. cikke (9) bekezdésével összhangban – e rendelet hatálybalépésének időpontjától kezdve három hónapig továbbra is felhasználható.
         
         
            3. cikk
            Ez a rendelet az Európai Unió Hivatalos Lapjában való kihirdetését követő huszadik napon lép hatályba.
            Ez a rendelet teljes egészében kötelező és közvetlenül alkalmazandó valamennyi tagállamban.
         
         
            Kelt Brüsszelben, 2020. április 3-án.
            
               
                  a Bizottság részéről,
               
               
                  az elnök nevében,
               
               Stephen QUEST
               
                  Főigazgató
               
               
                  Adóügyi és Vámuniós Főigazgatóság
               
            
         
         
            (1)  HL L 269., 2013.10.10., 1. o.
         
         
            (2)  A Tanács 2658/87/EGK rendelete (1987. július 23.) a vám- és a statisztikai nómenklatúráról, valamint a Közös Vámtarifáról (HL L 256., 1987.9.7., 1. o.).
      
      
         
            MELLÉKLET
            
                        Árumegnevezés
                     
                     
                        Besorolás (KN-kód)
                     
                     
                        Indokolás
                     
                  
                        (1)
                     
                     
                        (2)
                     
                     
                        (3)
                     
                  
                        Kb. 4 m hosszú és kb. 0,5 kg tömegű, mindkét végén nyitott, üreges cirkóniumötvözet cső.
                        A csövet arra tervezték, hogy feltöltsék nukleáris fűtőanyaggal, majd hegesztett, összeszerelt és lezárt állapotban fűtőelemekben urántabletták tartályaként használják.
                     
                     
                        8109 90 00 
                     
                     
                        A besorolást a Kombinált Nómenklatúra értelmezésére vonatkozó 1. és 6. általános szabály, a XV. áruosztályhoz tartozó Megjegyzések 3., 5. és 6. pontja, valamint a 8109 és a 8109 90 00  KN-kód szövege határozza meg.
                        Objektív jellemzőiből és tulajdonságaiból adódóan az árucikk megfelel a 8109 vámtarifaszám szövegének, amely magában foglalja a cirkóniumötvözetből készült azon árucikkeket, amelyeket például a nukleáris fűtőanyagtöltetek burkolatának és az atomerőművek fémszerkezeteinek gyártásához használnak (lásd még HR Magyarázat 8109 vámtarifaszámhoz tartozó magyarázatát).
                        A csőnek különböző eljárásokon kell keresztülmennie, mielőtt egyedi, azonosítható árucikké alakítják. Ezért a vám elé állításkor az árucikk objektív jellemzői nem azonosak a 8401 vtsz. alá tartozó atomreaktorok fűtőanyagelemeinek (patronok) jellemzőivel. Következésképpen a 8401 vtsz. alá atomreaktorhoz való, nem besugárzott fűtőanyagelemként (patronként) történő besorolása kizárt.
                        Az árucikket ezért a 8109 90 00  KN-kód alá kell besorolni cirkóniumból készült más árucikként.